Pues entonces conda war asacojpa cay umorojse ubꞌobꞌ tin e uwinquirobꞌ e inmojr sacerdotiobꞌ taca tin e ajcanseyajobꞌ tama uley e Moisés y tin e tuobꞌ e nuxi concilio.
Y uqꞌuechiobꞌ ixin e Jesús cachar tuaꞌ aꞌjcꞌuna e Pilato.
Y conda e Jesús cꞌotoy tut e Pilato jaxir cay uyubꞌi tuaꞌ e Jesús y che:
—¿Net ca ureyetobꞌ e gente xeꞌ tuobꞌ e Israel?
che e Pilato.
Y ojron e Jesús y che:
—Bꞌan ya cocha war aware net era,
che e Jesús.
Y tin e uwinquirobꞌ e inmojr sacerdotiobꞌ cay utuchꞌiobꞌ e Jesús que meyra mabꞌambꞌanir cay uche.
Entonces e Pilato sutpa uyubꞌi tuaꞌ e Jesús y che:
—¿Acꞌani ca iyojron o machi?
Ubꞌin cobꞌa war oꞌjronobꞌ apater,
che e Pilato.
Pero e Jesús machi ojron,
y e Pilato bꞌacta uwira este que machi unata tucꞌa tuaꞌ ubꞌijnu tama e Jesús.
Pues e Pilato ayan lo que uche tama inteꞌ inteꞌ año conda anumuy e nojqꞌuin pascua que jaxir ubꞌani inteꞌ xeꞌ turu tama e cárcel bꞌan cocha cꞌajtna umen e gente.
Y ayan inteꞌ winic xeꞌ ucꞌabꞌa Barrabás xeꞌ turu tama e cárcel umen que cay chamsan tama inteꞌ nuxi qꞌuijnar xeꞌ checta tujam e gente tama e chinam era.
Y ayanto más winicobꞌ xeꞌ turobꞌ tama e cárcel era umen e qꞌuijnar era ubꞌan.
Y cay cꞌotoyobꞌ e sian gente tut e Pilato xeꞌ cay ucꞌajtiobꞌ tuaꞌ aloqꞌuesna inteꞌ winic xeꞌ chꞌar tama e cárcel bꞌan cocha cay uche tama inteꞌ inteꞌ año.
Entonces ojron e Pilato y che:
—¿War ca icꞌani tuaꞌ inlocse e winic xeꞌ arobꞌna que jax ureyobꞌ tunor e gente tuaꞌ e Israel?
che e Pilato.
Pues jaxir warix unata que umen que war acꞌuxnaqꞌuiobꞌ uwinquirobꞌ e inmojr sacerdotiobꞌ upater e Jesús que taresna tut jaxir.
Pero tin e uwinquirobꞌ e inmojr sacerdotiobꞌ cay uchiobꞌ aqꞌuijna tunor e gente upater e Jesús y uyareobꞌ tuaꞌ ucꞌajtiobꞌ tuaꞌ aloqꞌuesna e Barrabás.
Entonces e Pilato uyubꞌi tuobꞌ y che:
—¿Y tucꞌa icꞌani tuaꞌ inche taca e Jesús xeꞌ arobꞌna que jax ureyobꞌ e gente tuaꞌ e Israel?
che e Pilato.
Entonces cay aruobꞌ tunor e gente taca inteꞌ nuxi nuc y chenobꞌ:
—Chꞌubꞌanic tut e cruz,
chenobꞌ tunor e gente era.
Entonces ojron e Pilato otronyajr y che:
—¿Y tucꞌa cay uche e winic era tuaꞌ cachamse?
che e Pilato.
Pero jaxirobꞌ intaca sutpa aruobꞌ otronyajr y chenobꞌ:
—Chꞌubꞌanic tut e cruz,
chenobꞌ e sian gente.
Y e Pilato cocha cꞌani aquetpa imbꞌutz taca tunor e gente era uyare tuaꞌ abꞌajna e Barrabás.
Y de allí uyare tuaꞌ ajajtzꞌa e Jesús y tuaꞌ aqꞌuejcha axin tuaꞌ achꞌubꞌna tut e cruz.
Entonces e soldadobꞌ tuaꞌ e Pilato uqꞌuechiobꞌ ixin e Jesús esto tor utinaj uyotot e Pilato y de allí cay umorojse tunor e soldadobꞌ xeꞌ turobꞌ era.
Entonces e soldadobꞌ cay uriobꞌ inteꞌ chacchac bꞌujc tama unuc e Jesús bꞌan cocha ubꞌujc ani inteꞌ rey,
y de allí ujariobꞌ cora tꞌix y uturbꞌobꞌ tama ujor e Jesús bꞌan cocha inteꞌ corona.
Y entonces cay aruobꞌ taca inteꞌ nuxi nuc y chenobꞌ:
—¡Que turuanic meyra tiempo jaxir xeꞌ jax e rey tuaꞌ tunor e gente tuaꞌ e Israel!
chenobꞌ tunor e soldadobꞌ era.
Y de allí e soldadobꞌ cay uyajcꞌuobꞌ tujor e Jesús taca inteꞌ teꞌ y cay utujbꞌiobꞌ ut e Jesús,
y de allí ayan tin e cay cotuanobꞌ tut e Jesús bꞌan cocha jay war ani utattzꞌiobꞌ ut e Jesús.
Y conda cꞌapa asiobꞌ taca e Jesús cocha era ulocsiobꞌ e chacchac bꞌujc tama unuc y sutpa uriobꞌ ubꞌujc xeꞌ tuach.
Entonces uqꞌuechiobꞌ ixin e Jesús esto tiaꞌ tuaꞌ uchꞌubꞌobꞌ tut e cruz tuaꞌ uchamsiobꞌ.
Pues ayan inteꞌ winic xeꞌ ucꞌabꞌa Simón xeꞌ jax utata e Alejandro y e Rufo xeꞌ tari tama inteꞌ chinam xeꞌ ucꞌabꞌa Cirene xeꞌ war ayopa tama uxambꞌar ta cꞌopot.
Entonces conda e soldadobꞌ cay ulocsiobꞌ e Jesús tama e chinam Jerusalem cay uwirobꞌ e Simón y tamar era uyareobꞌ tuaꞌ ubꞌiti axin ucruz e Jesús.
Y cꞌotoyobꞌ tama or inteꞌ witzir xeꞌ ucꞌabꞌa Calavera xeꞌ bꞌan uwirnar cocha ubꞌaquer ujor inteꞌ winic.
Y ucꞌabꞌa or e witzir era tama e ojroner hebreo arobꞌna:
“Gólgota.”
Y ayan lo que cꞌani ani uyajcꞌu e Jesús tuaꞌ uyuchꞌi xeꞌ jax imbꞌijc vino yabꞌarbꞌir taca otronteꞌ jaꞌ xeꞌ inchꞌaj ut que conda ochna umen inteꞌ wacchetaca aquetpa sispanen ucuerpo.
Pero conda cꞌotoy unata e Jesús tucꞌa era machi uyuchꞌi.
Y conda cꞌapa uchꞌubꞌobꞌ e Jesús tut e cruz,
e soldadobꞌ cay uchiobꞌ suertiar tama ubꞌujc tuaꞌ uwirobꞌ chi tacar tuaꞌ aquetpa inteꞌ inteꞌ ubꞌujc e Jesús.
Entonces conda chꞌubꞌna e Jesús tut e cruz jax e las nueve de la mañana.
Y cay uturbꞌobꞌ inteꞌ pachpachteꞌ tujor e cruz tiaꞌ tzꞌijbꞌabꞌir tamar tucꞌa tuaꞌ war achamesna jaxir.
Y lo que chꞌar tzꞌijbꞌabꞌir tamar jax era:
UREYOBꞌ E GENTE TUAꞌ E ISRAEL.
Y ayan chateꞌ ajxujch xeꞌ chꞌubꞌnobꞌ tuaꞌ achamesnobꞌ taca e Jesús era ubꞌan;
inteꞌ chꞌubꞌna tama ut ucruz tama unojcꞌabꞌ e Jesús,
y otronteꞌ chꞌubꞌna tama ut ucruz tama utzꞌejcꞌabꞌ e Jesús.
Y tamar era cꞌapa chempa bꞌan cocha chꞌar tzꞌijbꞌabꞌir tama uyojroner e Dios tiaꞌ che que:
—Uchebꞌiobꞌ que jaxir jax inteꞌ ajmabꞌambꞌanir ubꞌan,
xeꞌ chꞌar tzꞌijbꞌabꞌir tama uyojroner e Dios.
Y ayan e gente xeꞌ war axanobꞌ tut e cruz era xeꞌ cay uyujcu ujorobꞌ tut e Jesús tuaꞌ uqꞌuijnesobꞌ y chenobꞌ:
—Net xeꞌ cay aware que erer atijres catemplo y asutpa achi otronyajr wacchetaca en tres día,
corpes abꞌa y ecmen tarex tut e cruz,
che e gente era taca inteꞌ tzener tut e Jesús.
Y bꞌan ubꞌan cay ojronobꞌ taca inteꞌ tzener tin e uwinquirobꞌ e inmojr sacerdotiobꞌ y tin e ajcanseyajobꞌ tama uley e Moisés,
cay ojronobꞌ jaxobꞌ taca tut e Jesús y chenobꞌ:
—Pues jaxir uyubꞌi ucorpes e inmojr gente,
pero machi uyubꞌi ucorpes ubꞌa.
Jay erer ecmay tama e cruz e winic era xeꞌ jax ani e Cristo xeꞌ jax ani Ureyobꞌ e gente tuaꞌ e Israel,
entonces non ubꞌan caxin cacꞌupseyan tamar,
xeꞌ chenobꞌ e nuquir winicobꞌ era war utzeniobꞌ tut e Jesús.
Y tin e war achamesnobꞌ tuyejtzꞌer e Jesús war utzeniobꞌ tut jaxir ubꞌan.
Entonces conda cꞌotoy uyuxin e día ecsibꞌa tunor ut e qꞌuin tama tunor or e lugar era y quetpa bꞌan cocha e acbꞌar tama inteꞌ tiempo de tres hora.
Entonces a las tres de la tarde cay aru e Jesús taca inteꞌ nuxi nuc y che:
—Eloi,
Eloi,
lama sabactani,
che e Jesús.
Pues war che e ojroner era que:
“Nidiosiret,
Nidiosiret,
¿tucꞌa tuaꞌ achoqui awacten era?”
Y ayan tin e turobꞌ era xeꞌ war uyubꞌiobꞌ uyojroner e Jesús xeꞌ chenobꞌ:
—Ubꞌinic,
war upejca e profeta Elías xeꞌ turuan tama e onian tiempo,
chenobꞌ.
Y ayan inteꞌ tujam e winicobꞌ era xeꞌ ixin ajner tuaꞌ utares inteꞌ tinam xeꞌ cachar tama inteꞌ teꞌ y uturbꞌa cora vinagre tamar y utꞌabꞌse tutiꞌ e Jesús tuaꞌ oꞌchna umener.
Y che e winic:
—Actanic bꞌan taca.
Cꞌani cawira jay ayopa e Elías tuaꞌ uyemse,
che e winic.
Y tama e momento era e Jesús uyajcꞌu inteꞌ nuxi aruar y chamay.
Y e nuxi bꞌujc xeꞌ chꞌur macuir e templo xeꞌ jax umajquibꞌir ut e altar tajchpa tari tichan esto tut e rum.
Y ayan inteꞌ capitán romano xeꞌ war tut ucruz e Jesús,
y conda uyubꞌi uyaruar e Jesús y conda uwira cocha chamay jaxir,
ojron y che:
—E winic era jax ani Uyunen e Dios,
che e capitán era.
Y ayan ubꞌan cora ixictac xeꞌ turobꞌ najtir cora xeꞌ war achꞌujcsanobꞌ.
Y tujamobꞌ e ixictac era ya war e María xeꞌ tari tama e chinam Magdala,
y war e María xeꞌ jax utuꞌ e Santiago xeꞌ jax uwijtzꞌinobꞌ e José y e Salomé.
Pues e ixictac era jax xeꞌ cay xanobꞌ taca e Jesús tuaꞌ utacriobꞌ conda jaxir war axana tama e departamento Galilea.
Y ayanto más ixictac ubꞌan xeꞌ warobꞌ era xeꞌ tariobꞌ tama e chinam Jerusalem taca e Jesús.
Pues entonces conda acbꞌare tama e día era xeꞌ jax e día conda e gente tuaꞌ e Israel war uyustes ubꞌobꞌ tuaꞌ ucajyesobꞌ e día tuaꞌ e jiriar xeꞌ jax e día sábado xeꞌ tuaꞌ watar era,
cꞌotoy e José xeꞌ tuaꞌ e chinam Arimatea,
y xeꞌ jax inteꞌ miembro tama e nuxi concilio tama e Israel,
y xeꞌ war ucojco e día conda tuaꞌ achecta watar uchinam e Dios tara tor e rum.
Pues jaxir cay uqꞌuecꞌojse uyalma tuaꞌ uyubꞌi axin oꞌchoy tiaꞌ turu e Pilato tuaꞌ ucꞌajti ucuerpo e Jesús.
Pero e Pilato bꞌacta conda uyubꞌi que chamenix e Jesús,
y tamar era cay uyubꞌi tuaꞌ inteꞌ capitán jay bꞌan.
Entonces conda e Pilato cꞌotoy unata tama e capitán era que chamenix e Jesús,
uyajcꞌu ucuerpo e José.
Entonces e José ixin umani inteꞌ sacsac bꞌujc tuaꞌ ubꞌaqꞌui ucuerpo e Jesús tamar.
Y de allí ixin uyemse ucuerpo e Jesús tama ut e cruz y uqꞌueche ixin tuaꞌ uturbꞌa tama inteꞌ mujr xeꞌ ustabꞌirix umener tama unac inteꞌ nuxi tun.
Entonces conda cꞌapa umuqui ucuerpo e Jesús macuir e chꞌen,
umaqui e chꞌen taca inteꞌ nuxi tun.
Y ya turu e María xeꞌ tuaꞌ e chinam Magdala taca e María xeꞌ jax utuꞌ e José,
war uwirobꞌ tiaꞌ war amujca ucuerpo e Jesús.
Pues entonces conda cꞌapa e día tuaꞌ e jiriar ixiobꞌ e María xeꞌ tuaꞌ e chinam Magdala taca e María xeꞌ jax utuꞌ e Santiago y e Salomé tuaꞌ umaniobꞌ cora perfume tuaꞌ axin uyariobꞌ tama ucuerpo e Jesús tiaꞌ chꞌar chamen.
Entonces conda war asacojpa tama e bꞌajxan día tuaꞌ e semana xeꞌ jax inteꞌ día domingo,
ixiobꞌ e ixictac era tuaꞌ acꞌotoyobꞌ tiaꞌ turu umujr e Jesús,
pero esto conda chectix tari e qꞌuin.
Y cay ojronobꞌ jaxobꞌ taca y chenobꞌ:
—¿Chi nic tuaꞌ ulocse e nuxi tun lo que war umaqui utiꞌ e chꞌen tiaꞌ chꞌar e Jesús chamen macuir?
chenobꞌ e ixictac era.
Pero conda cꞌotoy uwirobꞌ tiaꞌ turu umujr e Jesús uwirobꞌ que loqꞌuesbꞌir e nuxi tun xeꞌ macar ani utiꞌ e chꞌen tamar.
Entonces ixin ochoyobꞌ tama e chꞌen y cay uwirobꞌ que macuir ayan inteꞌ chꞌom sitz xeꞌ turu tuyejtzꞌer unojcꞌabꞌ tiaꞌ chꞌar ani e Jesús.
Pues bꞌujcsebꞌir e sitz era taca inteꞌ bꞌujc xeꞌ largo y xeꞌ galan sacsac ut.
Pero bꞌactobꞌ e ixictac conda uwirobꞌ e chꞌom sitz.
Entonces ojron e sitz y che:
—Ira ixbꞌacta.
Nen innata que nox war isajca e Jesús xeꞌ tuaꞌ e chinam Nazaret xeꞌ chamesna tut e cruz.
Pues jaxir machix chꞌar tara sino que sutpix bꞌixcꞌa tujam e chamenobꞌ.
Iranic iwira tiaꞌ chꞌar ani ucuerpo.
Quiquic arenic uyajcanuarobꞌ e Jesús y e Pedro y arenic cocha era y che:
“Jaxir axix era esto tama e departamento Galilea,
y yajaꞌ tuaꞌ iwira ut bꞌan cocha cay arenox umener”,
che e chꞌom sitz era.